KIRJALLINEN KYSYMYS E-2578/02

esittäjä(t): Kathalijne Buitenweg (Verts/ALE)ja Monica Frassoni (Verts/ALE) komissiolle

(16. syyskuuta 2002)

Aihe: Rasismia ja muukalaisvihaa: Hitlerin ja Mussolinin valokuvilla merkittyjen viinipullojen myynti ja natsi-iskulauseiden esiintyminen huoltoasemilla ja turistimyymälöissä Italiassa

Saamme säännöllisesti ilmoituksia kansalaisilta, jotka ovat järkyttyneinä kertoneet Italiassa kaupoissa myynnissä olevista viinipulloista. Kyse on viinipulloista, joiden etiketeissä esiintyy Hitlerin ja Mussolinin kuvia ja iskulauseita kuten Ein Volk, ein Reich, ein Führer!, Blut und Ehre ja Führerwein.

Tässä ei ole kyse maanalaisesta toiminnasta, vaan näitä pulloja myydään huoltoasemien turistimyymälöissä ja kaupoissa. Tuorein saamamme ilmoitus on viime elokuulta ja se koski Agip- ja Q8-huoltoasemia Trenton lähellä.

Selvityksemme mukaan on kyseisenlaisen propagandan levittäminen Italian lainsäädännön mukaan kiellettyä, mutta käytännössä Italian oikeusviranomaiset eivät ole enää pitkään aikaan puuttuneet siihen. Tämä vahvistetaan ECRI:n 23. huhtikuuta julkistamassa raportissa, jossa tarkastellaan Italian tilannetta.

Oikeus- ja sisäasioiden neuvosto käsittelee parhaillaan komission ehdotusta neuvoston puitepäätökseksi rasismin ja muukalaisvihan vastaisesta toiminnasta(1).

1. Onko komission tarkoituksena, että edellä kuvatun kaltainen propaganda tulisi ehdotuksen 3 ja 4 artiklan (erityisesti 4 artiklan e kohdan) sisältämien määritelmien piiriin?

2. Yhtyykö komissio käsitykseemme, jonka mukaan tuollainen aineisto on kielletty Italiassa, mutta että säännön noudattamista ei valvota kovin innokkaasti? Onko komissio, suorittaessaan tutkimuksia jäsenvaltioissa ehdotuksen laatimista silmällä pitäen, todennut saman asian? Onko tilanne sama muissakin jäsenvaltioissa?

3. Onko komissiolla syytä olettaa, että pantaessa puitepäätöstä täytäntöön (olettaen, että ehdotuksen määritelmiä ei muutetta) valvonta tehostuu? Mitä komissio voi ja aikoo tehdä estääkseen sen, että puitepäätös ja kansallinen (täytäntöönpanoa koskeva) lainsäädäntö jää kuolleeksi kirjaimeksi tämänkaltaisen propagandan kohdalla?

(1) KOM(2001) 664 EYVL C 75 E, 26.3.2002, s. 269.

António Vitorinon komission puolesta antama vastaus

(30. lokakuuta 2002)

Komissio tuomitsee ehdottomasti kaikenlaiset rasistiset, muukalaisvihamieliset tai antisemitistiset ilmaukset, jotka rikkovat räikeästi ihmisoikeuksia sekä perusvapauksia, joille Euroopan unioni perustuu ja jotka ovat yhteisiä kaikille jäsenvaltioille. Komissio vakuuttaa vastustavansa rasistisia, muukalaisvihamielisiä ja antisemitistisiä ilmiöitä kaikin perustamissopimusten antamin keinoin.

EU:n tasolla neuvosto on hyväksynyt 15. heinäkuuta 1996 Euroopan unionista tehdyn sopimuksen K.3 artiklan perusteella yhteisen toiminnan rasismin ja muukalaisvihan vastaisesta toiminnasta(1). Yhteisessä toiminnassa korostettiin tarvetta estää tällaisten rikosten tekijöitä hyötymästä siitä, että näitä rikoksia kohdellaan eri tavoin eri jäsenvaltioissa, minkä vuoksi rikosten tekijät liikkuvat valtiosta toiseen välttääkseen syytteeseenpanon. Jäsenvaltioita kehotettiin toimimaan joko siten, että tietyt yhteisessä toiminnassa luetellut rasistiset ja muukalaisvihamieliset käyttäytymismuodot ovat rikoksena rangaistavia, tai jos siihen ei päästä ja ennen kuin tarvittavat säännökset mahdollisesti annetaan, siten että tällaisen käyttäytymisen osalta poiketaan kaksoisrangaistavuuden vaatimuksen periaatteesta. Yhteisessä toiminnassa lueteltuja käyttäytymismuotoja ovat esimerkiksi rasistisia tai muukalaisvihamielisiä ilmauksia sisältävien kirjoitusten, kuvien tai muun aineiston julkinen levittäminen ja jakaminen.

Komissio hyväksyi marraskuussa 2001 ehdotuksen puitepäätökseksi rasismin ja muukalaisvihan vastaisesta toiminnasta(2), joka on neuvoston käsiteltävänä. Ehdotuksen 4 artiklan e kohta, joka koskee rasistisia tai muukalaisvihamielisiä ilmauksia sisältävien kirjoitusten, kuvien tai muun aineiston julkista levittämistä ja jakamista, soveltuisi esillä olevaan tapaukseen.

Komission ehdotukseen sisältyy myös säännös (11 artikla), jota voidaan käyttää perusteena syytteen nostamiseen kyseisistä teoista, sillä sen mukaan ainakin 4 ja 5 artiklassa (myös 4 artiklan e kohdassa) määriteltyjen käyttäytymismuotojen kohdalla kunkin jäsenvaltion tulisi huolehtia siitä, että näitä rikoksia koskevat tutkimukset ja syytteet eivät riipu uhrien tekemistä rikosilmoituksista tai nostamista syytteistä.

Komissiolla ei ole erityistä tietoa arvoisan parlamentin jäsenen kuvaamasta tilanteesta eikä vastaavista tilanteista muissa jäsenvaltioissa. Komissio kuitenkin vakuuttaa, että sen tietojen mukaan Italian rikoslaissa rotuun, etniseen alkuperään tai uskontoon perustuvaan syrjintään tai väkivaltaan yllyttävien järjestöjen tai yhdistysten tunnusten ja symbolien levittäminen on rangaistava teko.

(1) EYVL L 185, 24.7.1996.

(2) EYVL C 75 E, 26.3.2002.